《美杜莎之筏》描寫嘅係喺隻筏畀人拋棄、喺海上漂流嘅嗰13日入面，最後倖存嘅15人試圖向遠方船隻求救嘅絕望場面。根據嗰陣時一個英國人嘅講法，幅畫所畫嘅嗰個時段，隻筏經已變到散修修。畫面尺吋非常之大，達491×716cm，所以成幅畫面顯得好真實，畫中人嘅尺吋接近真人，前景度幾具屍體甚至大過真人一倍。